উইকিমিডিয়া কমন্স
উইকিমিডিয়া কমন্স (বা সাধারণভাবে কমন্স) হলো ছবি, শব্দ, ভিডিও ও অন্যান্য মিডিয়ার একটি উন্মুক্ত মিডিয়া ভাণ্ডার যা বিনামূল্যে ব্যবহারযোগ্য। এটি উইকিমিডিয়া ফাউন্ডেশনের একটি প্রকল্প। উইকিমিডিয়া কমন্সের ফাইলগুলো উইকিপিডিয়া, উইকিভ্রমণ, উইকিসংকলন, উইকিউক্তি, উইকিঅভিধান, উইকিসংবাদ, উইকিবই এবং উইকিপ্রজাতি সহ সমস্ত ভাষার উইকিমিডিয়া প্রকল্পে ব্যবহার করা যায় বা অফসাইটে ব্যবহারের জন্য ডাউনলোডও করা যায়। ২০২৩ সালের ফেব্রুয়ারি মাসের হিসাব অনুযায়ী, এই মিডিয়া ভাণ্ডারে ৯ কোটির বেশি উন্মুক্ত ব্যবহারযোগ্য মিডিয়া রয়েছে, যা নিবন্ধিত স্বেচ্ছাসেবকদের দ্বারা পরিচালিত ও সম্পাদনাযোগ্য।